Fathulla Gulen: Turkiyadagi voqealarga mutlaqo aloqam yo'q
AQShda yashovchi diniy ulamo Turkiyada davlat to'ntarishiga urinish ortida turganini qat'iyan inkor etmoqda.
1990-yillarda Turkiyaning dunyoviy tuzumini ag’darishda ayblangan imom o’z vatanida hamon katta nufuzga ega. U bir vaqtlar Erdog'anning ittifoqchisi bo'lgan. Hozirda AQShning Pensilvaniya shtatida yashaydi. Fathulla Gulen harbiylar isyonini qoraladi. "Hukumat kuch bilan emas, balki erkin va adolatli saylovlar orqali qozoniladi. Turkiya, uning xalqi va bu mamlakatda yashayotgan barcha insonlar haqqiga duo qilamanki, bu mojaro tinch yo'l bilan hal etilsin", - deydi u. "O'zim o'tgan 50 yil mobaynida harbiy to'ntarishlarda jabr ko'rgan bir insonman. Bunday voqealarga meni aloqador deb ko'rishlari ayniqsa haqoratomuz", - deya qo'shadi Gulen. Pensilvaniyadagi uyida matbuot anjumani uyushtirgan imom vatanni tark etganiga 15 yil bo'lganini qayd etib, hozir Turkiyada tarafdorlarim kim ekanini hatto bilmayman, deydi. "Amerika Ovozi"ning Turk xizmati bilan suhbatda Fathulla Gulen Prezident Erdog'anning unga qaratilgan ayblovlarini asossiz deya rad etdi. "Isyonda muvaffaqiyatli yakunlangan taqdirda ham Turkiyaga qaytmagan bo'lardim", - deya ta'kidladi u. Diniy arbob Turkiyadagi qo'zg'olon hukmron partiya tomonidan rejalanib, amalga oshirilganini ham ehtimoldan soqit qilmaydi. Prezident Erdog'an so'nggi voqealarni "Allohdan tuhfa" deb ta'riflab, qurolli kuchlar safini tozalash uchun asos bo'lishini aytmoqda. Mamlakatda o'lim jazosi tiklanishi mumkin. Fathulla Gulen boshchilik qiladigan "Xizmat" harakati Turkiyadan tashqarida ham yuzlab, maktablar, madaniy markazlar va xayriya tashkilotlarini o'z ichiga oladi. Qo'shma Shtatlar ekstraditsiya talabini ko'rib chiqishga tayyor, ammo Anqara Gulenning fitnaga aloqador ekanini isbotlashi, konkret dalillarni taqdim etishi darkor, deydi AQSh Davlat kotibi Jon Kerri.